Szorongó betegek fogászati ellátásának lehetőségei
A fogászati szorongás különböző fokozatai a populáció jelentős részét érintik. Ez az állapot számos kellemetlenséget okoz mind a szorongó páciensnek, mind az őt kezelő szakembereknek. A szorongás súlyossági fokozatának függvényében képes nagymértékben rontani a betegek életminőségét. A negatív élmények elkerülése érdekében a páciensek hajlamosak halogatni a fogászati kezeléseket. Ez hozzájárul a szájüregi kórképek progressziójához, így a szisztémás egészségre is negatív hatást gyakorolva. Ezen kívül az elhanyagolt fogazat esztétikailag sem előnyös, ebből kifolyólag a beteg önbizalma is csökkenhet, ami akár társas kapcsolatait is hátrányosan érintheti. Ezért a fogászati szorongás felismerése és adekvát kezelése jelentős komponense a mindennapi fogorvosi munkának. Jelen diplomamunka célja, hogy az aktuális szakirodalom alapján áttekintse a szorongás kialakulását, jellemzőit, következményeit, illetve különféle kezelési lehetőségeit. A terápiás módszerek alapvetően két nagy csoportra oszthatók: nem gyógyszeres és gyógyszeres megoldások. A nem gyógyszeres kezelési lehetőségek közül számos technika hatékonyságát vizsgálják. A diplomamunka a zenehallgatás, az aromaterápia, a progresszív izomrelaxáció, a hipnózis és a kognitív viselkedésterápia hatékonyságát és gyakorlati alkalmazhatóságát tárgyalja. A szakirodalmi adatok alapján ezek tekinthetők a legeredményesebbnek, illetve a hétköznapi gyakorlatban legkönnyebben kivitelezhető módszereknek. Ezek sikerességéhez feltétlenül szükséges a páciens kooperációjának megléte. Nagy előnyük azonban, hogy szemben a gyógyszeres megoldásokkal, alkalmazásuk nem jár számottevő élettani mellékhatásokkal. Egyes esetekben azonban -például mentális rendellenességek fennállásakor- a kezelés kivitelezésének érdekében elengedhetetlen valamilyen szorongáscsökkentő, nyugtató gyógyszer használata. A farmakoterápia keretein belül különféle hatásmechanizmusú gyógyszerek és eltérő adagolási módok kerülnek bemutatásra az anxiolysis elérése érdekében. A tárgyalás részét képezik a szedáció különböző mélységi fokozatai, illetve végső megoldásként az általános érzéstelenítés.
Networked Digital Library of Theses and Dissertations